# FUB OSLO VEDTEKTER

**Gjelder fra 26.11.2024**

**Innholdsfortegnelse**

**​**1. Formål  
​2. Bydelsrepresentanter  
3. Konstituerende møte  
4. Arbeidsutvalget  
    4.1 Godtgjørelse  
5. Møtevirksomhet  
    5.1. Referat og referatpraksis  
6. Arbeidsgrupper  
7. Økonomi og medlemskap i FUB Oslo forening  
8. Taushetsplikt  
9. Vedtektsendringer

1. Formål

FUB Oslo er en partipolitisk uavhengig organisasjon som består av representanter fra både kommunale og ikke-kommunale barnehager i Oslo.

“FUB Oslo skal være et forum for dialog mellom byråden med ansvar for barnehagene og foreldre med barn i barnehagene. FUB skal ivareta foresattes og barnehagebarns interesser overfor byråden og skal være høringsinstans i saker som er av viktighet for foresatte.“ Byrådssak 1053/16 Opprettelse av Foreldreutvalg for kommunale – og ikke kommunale barnehager i Oslo (FUB Oslo).

FUB Oslo arbeider for at alle barnehager i Oslo preges av raushet, inkludering, likeverd og solidaritet. Disse verdier skal også FUB Oslo preges av.

FUB Oslo sitt formål:

* Bidra til å ivareta foresattes mulighet for reell medvirkning, og innflytelse på utviklingen for barnehager i Oslo. Den enkelte representant skal sørge for å innhente synspunkter fra egen bydel inn i høringsprosesser, og tar opp lokale saker i FUB Oslo,
* Bidra videre til bydelsvise og byomfattende møtepunkter og arrangementer, med både informasjonsmøter for å spre kunnskap om arbeid lokalt i barnehagene gjennom FAU og SU, og arrangementer som er av interesse for foresatte/foreldre med barn i barnehagen. I denne sammenheng søker utvalget samarbeid med FUB nasjonalt utvalg, Oslo kommune, bydelenes fagpersoner, og andre fra utdanningssektor, osv.
* Utover dette kan FUB Oslo rette spørsmål til folkevalgte politikere i Oslo for å fremme saker utvalget mener er viktige å prioritere politisk, f.eks. gi innspill til budsjetter og økonomiske planer.
* FUB Oslo skal være talerør inn mot FUB nasjonalt utvalg.
* FUB Oslos økonomi-relaterte oppgaver (økonomi/regnskap, osv) håndteres av FUB Oslo forening sitt styre.

Administrative og praktiske oppgaver i FUB Oslo:

* Oppdateringer, oppfølging og informasjon fra hver Oslos bydel (hovedansvar hver FUB representant og FUB vara)
* Årsrapporter (hovedansvar FUB Oslo arbeidsutvalg (AU))
* Gi høringssvar i aktuelle saker (hovedansvar FUB Oslo arbeidsutvalg) og andre representanter etter interesse-, kompetanseområde evt. SU-innspill fra hver bydel)
* Følge opp vedtak og andre saker (hovedansvar FUB Oslo AU)
* Holde oversikt over status på møtevirksomhet (hovedansvar FUB Oslo AU)
* Publisere referater fra møter i FUB Oslo og fra møter med Byråden og Byrådsavdeling for utdanning (hovedansvar leder og nestleder)
* Samordne interne oppgaver og aktiviteter (hovedansvar leder og nestleder)
* Svare på henvendelser til FUB Oslos e-post og i sosiale medier (hovedansvar leder og nestleder)
* Drift og informasjon på FUB Oslos hjemmeside (hovedansvar FUB Oslo AU)

2. Bydelsrepresentanter

Representantene velges fortrinnsvis blant foresatte i barnehagenes samarbeidsutvalg, eller blant medlemmer av foreldreråd, og oppnevnes av bydelsutvalget. FUB representanter kan være fra kommunale eller private barnehager (oppgaver og ansvar blir det samme).

“Alle 15 bydeler skal være representert i FUB Oslo…Foreldreutvalget skal selv velge et arbeidsutvalg med fem medlemmer på det konstituerende møtet.”

Den enkelte representant burde også, sammen med lokale bydelsvise FUB, påvirke politiske saker og rette spørsmål til folkevalgte politikere i rådhuset og i bydelene for å fremme saker utvalget mener er viktige å prioritere.

Medlemmene i FUB Oslo oppnevnes for to barnehageår av gangen. Bydelsrepresentanter kan beholde sitt verv ut perioden (2 år) selv om man flytter ut av bydelen, eller ikke lenger har barn i barnehage.

3. Konstituerende møte

Konstituerende møte holdes annethvert år. Bydelsrepresentantene, eventuelt vararepresentant, blir invitert til møtet av Byråd for Utdanning. Der velger bydelsrepresentantene et arbeidsutvalg på fem medlemmer blant bydelsrepresentanter. Arbeidsutvalget skal bestå av representanter fra både kommunale og private barnehager. Arbeidsutvalget velger en leder og en nestleder for foreldreutvalget på møtet. Det kan velges vararepresentant for arbeidsutvalget på konstituerende møte.

Hver bydel har én stemme. Dersom FUB-representant ikke kan møte, kan man gi stemmeretten til vararepresentant eller til representant fra annen bydel.

Før konstituerende møte burde avtroppende FUB Oslo AU invitere de nye representantene til infomøte for å gi informasjon om FUB Oslo og for å samle inn interesse for verv (leder, nestleder og arbeidsutvalg).

Byrådsavdelingen sender deres navn og kontaktinformasjon til det avtroppende arbeidsutvalget. FUB Oslo formidler interesse for verv til Byrådsavdeling for utdanning før konstituerende møte for å bidra til et demokratisk valg.

4. Arbeidsutvalget

Arbeidsutvalget består av en leder, en nestleder og tre medlemmer i arbeidsutvalg.

En FUB representant kan beholde sitt verv ut perioden (2 år) selv om man flytter ut av bydelen, eller ikke lenger har barn i barnehage.

Dersom en person i arbeidsutvalget sier opp sitt verv før nytt konstituerende møte, kan det foretas internt valg, hvor FUB-representanter kan melde interesse for vervet.

Hvis lederen trekker seg, rykker nestleder opp og overtar vervet til utvalget får konstituert seg på̊ nytt. Hvis nestleder trekker seg, velges ny nestleder blant FUB representanter.

4.1. Godtgjørelse

“Leder og nestleder i foreldreutvalget godtgjøres i samsvar med Reglement for godtgjøring av folkevalgte verv i Oslo kommune punkt 8 utvalgskategori c.” jf. Regelverk for FUB Oslo følger for øvrig av Byrådssak 1053/16 Opprettelse av Foreldreutvalg for kommunale – og ikke kommunale barnehager i Oslo (FUB Oslo) under punkt 7.

Godtgjørelse til flere FUB representanter er mulig, dersom de melder seg som medlemmer i FUB Oslo forening (se FUB Oslo forenings vedtekter).

5. Møtevirksomhet

“FUB Oslo sitt arbeidsutvalg skal møte byråden med ansvar for barnehagene én gang hvert halvår. Arbeidsutvalget sender forslag til tema som ønskes behandlet til byrådsavdelingen med ansvar for barnehagene før møtet. Fagbyråden innkaller til møte, setter dagsorden og skriver referat fra møtene.” jf. Regelverk for FUB Oslo følger for øvrig av Byrådssak 1053/16 Opprettelse av Foreldreutvalg for kommunale – og ikke kommunale barnehager i Oslo (FUB Oslo) under punkt 3.

FUB Oslo har månedlige møter og det er forventet at flest mulig av FUB representantene deltar. Møteplan fastsettes på første FUB Oslo møte etter det konstituerende. Leder sender møteinvitasjon til hoved- og vararepresentantene. I tillegg, er det ekstra møter for arbeidsutvalget ved behov og møter for arbeidsgrupper hvor representantene utover AU kan melde seg på.

Ved uenighet på møte avgjøres saken ved simpelt flertall. Hver bydel har en stemme. Ved stemmelikhet har FUB Oslo leder en avgjørende stemme.

Diskusjoner og avgjørelser tas på møtene og ikke via epost og andre digitale plattformer.

5.1. Referat og referatpraksis

Nestleder eller en annen i arbeidsutvalget fører referat. Referatene legges ut på FUB Oslo sin nettside slik at de er tilgjengelig for FUB, SU, barnehager og foresatte i Oslo. FUB Oslo AU har ansvar for denne oppgaven.

6. Arbeidsgrupper

Utover ansvarsfordeling innenfor AU, kan det opprettes arbeidsgrupper som jobber demokratisk og inkluderende med de ulike sakene. Hver arbeidsgruppe skal ha en gruppeleder som har ansvar for å finne passende møtetidspunkt for alle i arbeidsgruppen (hvis mulig), invitere til møter, skrive møtereferat og oppdatere FUB Oslo på møter.

7. Økonomi og medlemskap i FUB Oslo forening

Dersom FUB Oslo har fått budsjett fra Oslo Kommune, håndteres økonomi-relaterte aktiviteter fra FUB Oslo forening etter den foreningens vedtekter.

Alle FUB representanter er velkomne til å melde seg frivillig som medlemmer i FUB Oslo forening og delta i foreningens aktiviteter.

Alle FUB representanter får mulighet for godtgjørelse etter FUB Oslo forenings vedtekter.

8. Taushetsplikt

FUBOslo skal være et overordnet organ som representerer foresattes interesser ovenfor de relevante myndighetene. Det skal diskuteres barnehageliv og hverdag på et generelt plan for barns beste, og personlige opplysninger om enkeltbarn skal ikke fremlegges i et slikt fora.

“Representantene i FUB Oslo er underlagt den lovbestemte taushetsplikten som følger av forvaltningsloven” §§ 13 – 13 e. REGLEMENT FOR OSLO KOMMUNES FORELDREUTVALG FOR KOMMUNALE OG IKKE-KOMMUNALE BARNEHAGER (FUB Oslo)

Enhver informasjon tilegnet i FUBs tjeneste om andres personlige forhold og virksomhet er taushetsbelagt.

9. Vedtektsendringer

Vedtekter kan endres ved simpelt flertall på et FUB Oslo ekstraordinært møte. Invitasjon til dette møtet må foreligge 4 uker i forveien. Endringsforslaget må sendes ut minst 1 uke før møtet.